text: El PSC i IC-Verds dubten del nou projecte del Passeig
  17/09/2002 Obres i Urbanisme
  Els partits de l'oposició Partit dels Socialistes de Catalunya i Iniciativa per Catalunya-els Verds dubten del projecte del Passeig del Mar que l'Ajuntament de Palamós té previst fer amb el finançament del ministeri d'obres públiques. Iniciativa creu que no és un projecte prioritari i el portaveu socialista, Emili Pérez, opina que s'ha de mantenir la mateixa estructura però millorant-la.La reforma del passeig és un dels projectes futurs de l'Ajuntament de Palamós, que ja ha aconseguit el compromís escrit per part del Ministeri d'Ambient per finançar la totalitat del projecte. Aquesta reforma és en cert punt obligada, ja que el passeig s'ha d'adequar a l'actual llei de costes. L'alcalde, Jordi Pallí, va assegurar que després de l'estiu es convocaria a les empreses per tal que fessin els seus projectes per al passeig, i que després se'n faria una exposició pública a la sala polivalent de la Gorga perquè els ciutadans poguéssin votar la proposta que més els agradés. A partir del resultat de la votació i juntament amb els criteris dels tècnics es decidirà com ha de ser el futur passeig del municipi.
  El regidor socialista a l'Ajuntament de Palamós, Emili Pérez, creu que s'ha de mantenir l'estructura actual del passeig però millorant-lo en aspectes concrets, com ara la il·luminació, les zones d'ajardinament, els surtidors o posar una terra que no embruti les sabates. Pérez, però, dubta de que ja s'hagi aconseguit el finançament si encara no existeix el projecte. Escoltem-lo.
  TALL PEREZ PASSEIG
  Per altra banda, el regidor per Iniciativa Francesc Matés, està d'acord amb l'idea de l'Ajuntament que siguin els ciutadans els que elegeixin el projecte del passeig, ja que creu que és de fet un "patrimoni" de Palamós, i que per tant és de tothom. A més a més, creu que aquesta política s'hauria de fer també amb d'altres projectes.
  Matés opina que amb el passeig es poden fer dues coses: o bé canviar-lo perquè simplement hi ha pressions per fer-ho; o bé aprofitar que s'ha de canviar per donar més vitalitat al municipi. Segons el regidor d'Iniciativa, el nou passeig "ha de tenir ombra al matí i a la tarda", i diu que fins que no vegi els diners no es pot garantir que l'Estat es faci càrrec del cost total de l'obra. Francesc Matés, però, creu que aquest projecte no és "prioritari" per al poble. Ho explica el regidor d'Iniciativa per Catalunya-Verds, Francesc Matés.